
Dysgwyr, Ysgolion a Chymunedau: ble’r ydw i’n addysgu?

Elfen 2:

Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau geithredu, yr effaith a’r sylfaen dystiolaeth.

Cyflwyniad
Anelir pob ysgol i gyflawni nodau a darparu gweledigaeth sy’n seiliedig ar addysg o ansawdd uchel. Yn ôl, Wedell (2009) mae cynllunio yn agwedd allweddol o gyrraedd yr amcanion hyn i greu fframwaith ar gyfer yr hyn y dylai disgyblion ei ddysgu a sut y dylent ei ddysgu. Nod y traethawd hwn yw trafod ac adfyfyrio’n feirniadol ar y camau gweithredu a’r effaith ar sut mae’r ysgol yn datblygu un agwedd ar ei Chynllun Datblygu Ysgol. Yr agwedd byddaf yn canolbwyntio ar yw gwella safonau llafaredd Cymraeg dysgwyr o fewn a thu allan i'r ystafell ddosbarth.

Trwy gydol yr aseiniad hwn, defnyddiaf ‘Ysgol X’ fel enw ffug er mwyn cuddio’r hunaniaeth am resymau moesegol wrth gyfeirio at fy ysgol ymarfer dysgu, yn ôl canllawiau British Educational Research Association (BERA, 2022).

Canolbwyntia’r traethawd ar ysgol a leolwyd yng nghanol pentref ac mae 211 o ddisgyblion rhwng 3 ac 11 ar y gofrestr, (Fy Ysgol Leol, 2021). Cofnodwyd bod 38.3% o ddisgyblion yn gymwys i brydau ysgol am ddim, nifer sy’n sylweddol uwch na’r cyfartaledd cenedlaethol sef 19.7%, yn ôl Department of Education, (2021). Mae 34% o’r disgyblion yn dod o gartrefi ble mae o leiaf un rhiant yn gallu siarad Cymraeg a’r Gymraeg yw prif gyfrwng yr ysgol ers 2014. At hyn, mae 27% o’r disgyblion gydag anghenion dysgu ychwanegol. 


Adolygiad Llenyddiaeth
Ystyria Llywodraeth Cymru (2014), Cynllun Datblygu Ysgol (CDY) fel cynllun strategol yr ysgol sy’n nodi’r camau gweithredu y bydd ysgol yn eu cymryd i wella deilliannau dysgwyr. Dylai'r CDY nodi sut y bydd yr ysgol yn cyflawni ei thargedau, yn seiliedig ar ei blaenoriaethau, a sut y bydd yn defnyddio'r adnoddau ac yn datblygu athrawon a staff. Awgryma hyn y dylai CDY anelu at arwain cymuned yr ysgol gyfan i welliant a thwf er mwyn sicrhau bod pob disgybl yn derbyn y cyfle i berfformio a chyflawni ar lefelau rhagorol. 

Amlyga Llywodraeth Cymru pwysigrwydd bod y cynllun yn ddogfen barhaus gyda gweledigaeth a phwrpas clir sydd ar gael i bob aelod o staff. Rheswm am hyn yw gwella ansawdd y broses addysgu a dysgu yn yr ysgol er mwyn i ddisgyblion gyrraedd yr hyfedredd mwyaf posibl ym mhob maes academaidd. Agweddau penodol i gwrdd â hyn yw cydweithio fel tîm, dadansoddiad cyson o ddata a gosod nodau sy’n cynnwys pob athro ac addysgwr er mwyn canolbwyntio ar sut i ddiwallu anghenion dysgwyr.  Mae’n angenrheidiol ystyried y bylchau o ran anghenion addysgol, cyllid a chyflawniad sy’n cynnwys pawb i gydweithio ac felly mae’n berthnasol i bawb. 
Dywed Harris (2013) fod gwelliant ysgol lwyddiannus yn digwydd pan fydd ysgolion yn cymhwyso strategaethau sy’n cyd-fynd orau â’u cyd-destun ac anghenion datblygu penodol. Mae’n amlwg bod athrawon a staff yr ysgol yn chwarae rhan bwysig wrth roi awgrymiadau ac ychwanegu at y CDY i greu targedau pwrpasol ac i ddeall y posibiliadau ar gyfer newid a gwelliant ysgol. Er bod proses arolygu Estyn yn cynnig mecanwaith ar gyfer canfod meysydd i'w datblygu a newid, dadleua Chapman (2002) nad yw hon yn ffordd effeithiol o wella ysgolion yn y tymor hir. Dengys canfyddiadau’r astudiaeth bod cyd-destun a diwylliant yr ysgol yn ffactorau pwysig wrth bennu canfyddiadau athrawon, ymatebion a bwriadau i newid arfer ystafell ddosbarth. Anghytuna Cox (2015) wrth nodi bod CDY yn annelwig a diffygiol gan fod angen darllen tudalennau o ddogfennau i dreiddio i’r targedau. Awgrymir y dylai ysgolion ganolbwyntio ar dargedau tymor byr fel rhestr wirio gan eu bod yn fwy cyraeddadwy a realistig yn hytrach na chael targedau yn rhedeg dros rai blynyddoedd. Felly, wrth osod ei gweledigaeth, dylai ysgol ystyried y cyd-destun y mae’n gweithredu ynddo a chytuno ar weledigaeth sy’n ysgogol ac yn gyraeddadwy, ac sydd wedi’i hategu gan strategaethau ymarferol cadarn. At hyn, gwerthfawroga Gweinidog Addysg Jeremy Miles (Yr Athrofa, 2022), mai ysgolion, athrawon a chynorthwywyr addysgu sydd yn y sefyllfa orau i wybod beth mae’r garfan benodol o ddisgyblion wedi’i brofi a beth sydd orau iddynt.

Noda Duke, Carr a Sterrett (2013, tud.28) tri cham allweddol wrth ddylunio CDY, sef:
- Dewis nodau perthnasol i ganolbwyntio arnynt
- Sicrhau eu bod yn cael eu datgan yn glir ac yn gywir
- Rhoi sail resymegol ar gyfer pob nod. 
Cydnabyddir hefyd bod angen nifer o ystyriaethau ac amser i benderfynu ar nodau, gan gynnwys hunan arfarnu, casglu a dadansoddi data, cynnwys rhanddeiliaid a chynllunio strategol. Trwy ddefnyddio’r strategaethau hyn, gall ysgolion ganolbwyntio ar brif flaenoriaethau, monitro’r effaith a sut i’w datblygu a’u cyflawni.

Penderfynnwyd ganolbwyntio ar un agwedd o’r CDY (Ysgol Gymunedol Trimsaran, 2022), sef i wella llafaredd Cymraeg dysgwyr o fewn a thu allan i’r ystafell ddosbarth. O ystyried y 34% o ddisgyblion yr ysgol sy’n dod o gartrefi ble mae o leiaf un rhiant yn siarad Cymraeg, (Fy Ysgol Leol, 2021), awgryma hyn i fod yn her i gyflawni yn enwedig ar ôl y cyfnod clo, o ganlyniad i’r pandemig. Amlyga Somers (2018) ar y ffaith bod rhai ardaloedd yng Nghymru yn cyferbynnu â chymunedau eraill ledled y wlad a bod llawer ohynynt yn defnyddio’r Saesneg. Fodd bynnag, o tua 3.15 miliwn o boblogaeth Cymru, dengys data'r Arolwg Blynyddol o'r Boblogaeth (2021) bod y Gymraeg ar gynnydd. Adroddwyd bod 29.1% o bobl yn gallu siarad Cymraeg rhwng 2020-2021 sy’n cynnydd sylweddol i gymharu â nifer o 20.3% yn 2001. Datgana Jeremy Miles (2022) fod cynlluniau strategol yn eu lle ar gyfer gweithrediad y Cwricwlwm i Gymru a bod gofyn i bob awdurdod gweithio ar y cyd wrth symud ymlaen i gyflawni’r diwygiadau hanfodol pwysig hyn ac ehangu a darparu addysg cyfoethog trwy gyfrwng Cymraeg. Mae hyn yn sicr yn ymateb cadarnhaol i’r her o gael miliwn o siaradwyr Cymraeg erbyn 2050. Cefnoga Llywodraeth Cymru (2017) bod angen gwithio’r ffiniau a chymryd camau uchelgeisiol fel bod mwy o bobl yn ceisio a defnyddio’r iaith Gymraeg ym mhob agwedd ar fywyd. 

Datblygu pwynt gweithredu
Noda Llywodraeth Cymru (2014) cylch gwelliant sy’n cynnwys hunanarfarnu, cynllunio, gweithredu ac adolygu yn erbyn gweledigaeth hirdymor yr ysgol. Pan gaiff rhain ei weithredu'n effeithiol, ystyrir i fod y cynllun sy’n sicrhau gwelliant diriaethol. Ychwanega Sanders a Sullins (2006) at hyn wrth esbonio hunanwerthuso fel y broses o bennu ansawdd systematig a sut y gellir ei gwella. Dyma'r broses a ddefnyddir i nodi anghenion dysgwyr, i osod blaenoriaethau ymhlith anghenion ac i drosi anghenion yn amcanion rhaglen neu addasiadau i amcanion presennol.

Yn seiliedig ar hunan arfarniad ysgol X, sylweddolwyd fod y cyfnod clo, o ganlyniad i’r pandemig, wedi cael effaith aruthrol ar fedrau Cymraeg disgyblion ac mae llawer o ddisgyblion wedi anghofio strwythur brawddegau sylfaenol ac yn methu adalw geiriau Cymraeg yn ddigonol. Nodwyd nad yw llawer o ddisgyblion yn siarad Cymraeg y tu allan i'r ystafell ddosbarth ac mae’r elfen hyn wedi cyfrannu at gynllunio weledigaeth ar eu nod. Er mwyn llwyddo ar y nod, hoffent weld bron pob disgybl yn dangos gwelliannau yn eu lefelau cyrhaeddiad llafaredd a bron pob disgybl yn defnyddio mwy o Gymraeg y tu fewn a thu allan i’r dosbarth. Er bod yr ysgol yn ceisio gosod safonau am y dyfodol, mae’n anodd anwybyddu’r rhan hon o'r cynllun sy’n amwys ac yn codi’r cwestiwn, beth mae'r ysgol yn ei ystyried wrth ‘bron pob disgybl’? Argymhella (How-To Guide: School Improvement Plans, 2009) y dylai ysgolion fod yn benodol ac yn glir ynghylch eu deilliannau a’i nod er mwyn sicrhau bod targedau’n bwrpasol ac yn gyraeddadwy. Awgrym ar gyfer hyn yw anelu at ffigwr neu nifer o ddisgyblion, er enghraifft, bydd o leiaf '50%' o ddisgyblion yn gwella eu sgiliau llafaredd neu bydd o leiaf ‘70%’ o ddisgyblion yn dechrau defnyddio’r iaith tu allan i’r dosbarth. 

Mae ffynonellau tystiolaeth allweddol ysgol X yn deillio o lais y disgybl a theithiau dysgu lle maent yn dadansoddi rhain i fonitro’r gweithgaredd a chynnydd y defnydd o'r Gymraeg. Teimla Lewis a Porter (2006) fod defnyddio llais y disgybl yn llywio cyfarwyddyd, yn cyfleu bod athrawon yn gwerthfawrogi eu dirnadaeth, a bod eu lleisiau yn ganolog i'r gwaith a gynlluniwyd. Yn ystod teithiau dysgu, Estyn (2021), bydd arolygwyr yn canolbwyntio ar agwedd benodol o ddysgu ar draws yr ysgol. Serch hynny, ni fydd arolygwyr yn gallu cynnig deialog broffesiynol i athrawon ac efallai ar y daith na fydd yr arolygwyr yn gweld llawer iawn o addysgu dosbarth. Er bod y rhain yn cael eu hystyried yn ddulliau effeithiol o gasglu data ar y cyfan, byddai’n fuddiol i’r ysgol gynnwys dull arall o gasglu data a monitro effaith y strategaethau. Enghraifft o hyn yw trwy gynnwys safbwyntiau a barn rhieni fel y gwelir yng nghynllun ysgol arall (Ysgol Chistchurch, 2022). Gallai rhieni roi adborth ar y defnydd o’r Gymraeg gartref wrth ddarllen llyfrau darllen a gallai’r ysgol ddefnyddio hwn i gymharu a mesur y cynnydd a wneir. 

Mae'r rhanddeiliaid yn glir yn y CDY a phenodir aelod o staff i bob blaenoriaeth. Mae’r ysgol wedi dewis aelodau priodol o staff sy’n frwd ac angerddol dros arwain y strategaethau ac addysgu eraill. Er enghraifft, mae aelod o staff a gynhaliodd hyfforddiant datblygiad proffesiynol ar gyfer Cynllun Clonc yn arwain ac yn monitro'r effaith. Gwela Korthagen a Russell (2013) hyn yn ffordd effeithiol o ddefnyddio rhywun sy'n rhagori yn y maes i addysgu eraill ac mae’n dangos bod yr ysgol yn gydweithredol a chefnogol o’i gilydd. Yn ychwanegol, mae gan yr ysgol gynllun strategol clir sy'n cynnwys hyfforddi staff ar gyfer pob blaenoriaeth os mae angen. Mae cyfarwyddiadau i aelodau o'r staff fynychu cyrsiau neu hyfforddiant i gyfoethogi a diweddaru eu sgiliau proffesiynol yn rheolaidd a pharhaus, ac ystyria Murray (2021) athrawon effeithiol a da yn rhai sydd o hyd yn dysgu. Fel hyn, gallant gael dealltwriaeth ddyfnach o sut i ddefnyddio amrywiaeth o dechnegau a strategaethau cyfarwyddo i gau bylchau cyflawniad.

Wedi dweud hyn, mae yna ffactorau i’w hystyried wrth weithredu strategaethau ar y CDY. Yn hanesyddol, ychydig iawn o ddisgyblion sy’n dod o gartrefi lle mae o leiaf un rhiant yn gallu siarad Cymraeg, a dim ond 34% o’r disgyblion yma sy’n mynychu’r ysgol, (Fy Ysgol Leol, 2021). Awgryma hyn nad yw plant sy'n cael eu magu yn yr ardal hon yn cael y cymorth sydd ei angen i gyflawni yn y Gymraeg. Ffactor arall yw oherwydd y lefel uchel o amddifadedd yn y pentref, nid yw rhieni yn gallu dewis ysgol cyfrwng Saesneg oherwydd problemau cludiant. Nid yw ychydig o rieni yn gefnogol i'r iaith a byddant yn anfon eu plant i ysgolion uwchradd Saesneg yn y dyfodol. Yn ôl hawliau’r plentyn, Confensiwn y Cenhedloedd Unedig ar Hawliau'r Plentyn (1989) rhaid i addysg ddatblygu personoliaeth, doniau a galluoedd pob plentyn i’r eithaf, ond sut y gellir cyflawni hyn o ganlyniad i ffactorau a sefyllfaoedd tu hwnt i’n reolaeth? 


Adfyfyrio a gwerthuso
Gan adfyfyrio ar fy mhrofiad addysgu o 10 wythnos yn ysgol X, cefais gyfle i werthfawrogi a bod yn rhan o’r strategaethau a ddefnyddiwyd i ddatblygu ac annog defnydd o’r Gymraeg. Mae'r strategaethau yn eu lle i gefnogi'r disgyblion gyda'u dysgu academaidd ac atal y Gymraeg rhag cael ei cholli drwy'r ysgol. Un strategaeth y cyfrannais ati ar ymarfer dysgu oedd Tric a Chlic, sef dull datblygu ffoneg. Pwrpas y rhaglen yw i atgyfnerthu gwaith ffoneg drwy gyfuno seiniau i ddarllen a sillafu ar ffurf gweithgareddau a gemau, (Peniarth Cymru, 2021). Mae hyn yn hollbwysig i ddisgyblion ddysgu synau Cymraeg sylfaenol a sillafu er mwyn iddynt adeiladu eu hiaith. Strategaeth arall welais ar ymarer dysgu oedd Cynllun Clonc lle mae disgyblion yn dysgu caneuon, rhigymau a strwythur brawddegau. Honna Kay (2013) bod dysgu sut i odli, rhythm, ynganu geirfa ac ailadrodd yn elfennau hanfodol i hybu darllen a iaith. Awgrymir bod caneuon a rhigymau yn cael effaith hynod gadarnhaol ar ddatblygiad iaith a llythrennedd plentyn wrth iddynt glywed ac adnabod geirfa. Un awgrym i’w ychwanegu at y strategaethau effeithiol hyn yw cynnwys y gymuned ehangach i gynyddu defnydd cymdeithasol plant a phobl ifanc o’r Gymraeg. Haera adroddiad Estyn (2020) y defnydd trwy ymgorffori rhaglen Siarter Iaith ym mhob maes o fywyd yr ysgol drwy wneud cysylltiadau cryf â’r gymuned. Noda’r ysgol bod gwelliant mesuradwy ym medrau llafaredd, darllen ac ysgrifennu Cymraeg disgyblion ac mae safonau mewn Cymraeg wedi gwella, ar y cyfan. 

Casgliad
I gloi, mae’r aseiniad hon wedi trafod ac amlygu pwysigrwydd cynllunio CDY ar gyfer gwella ysgol i ddarparu cyfleoedd cyfoethog i ddisgyblion ddatblygu a chyflawni i'w llawn botensial. Rwyf wedi dysgu y bydd gennyf ran bwysig i’w chwarae yn y dyfodol i gyfrannu a defnyddio’r CDY a helpu i ddatblygu’r blaenoriaethau. Bydd hyn yn effeithio ar fy arfer proffesiynnol oherwydd deallaf bwysigrwydd bod nodau'n realistig ac yn gyraeddadwy ac rwy'n sylweddoli bod angen cynllunio strategol a threfnus i ddod o hyd i'r canlyniadau gorau yn seiliedig ar ddilyniant dysgwyr. Yn ogystal, rwyf wedi sylweddoli pa mor arbennig yw bod yn ddwyieithog a byddaf yn parhau i bwysleisio pwysigrwydd canolog hyrwyddo diwylliant ac iaith Gymraeg ac annog plant i'w werthfawrogi a'i ddysgu. Byddaf yn cadw mewn cof y dyfyniad gan Dewey (2010), os ydym yn addysgu disgyblion heddiw fel y gwnaethom addysgu ddoe, byddwn yn eu hysbeilio o yfory, gan fod ein hamgylchedd a’n byd yn newid yn gyson a rhaid inni addasu a chynllunio i sicrhau bod y plant yn elwa.
Teimlaf fy mod wedi datblygu fy ngwybodaeth a dealltwriaeth ar y safon ‘Profiadau dysgu a lles’ wrth imi ddysgu am ddeilliannu perfformiad sy’n arwain at well dysgu. Bwriadaf weithio i sicrhau bod dysgwyr yn gwerthfawrogi sut mae canlyniadau cynnyrch a pherfformiad o ansawdd uchel yn arwain at ddysgu a chanlyniadau gwell. 

